
Temeljem odredbi članka 86. stavak 1.Zakona o proračunu („Narodne novine“ br. 144/21) i odredbi članka 52. stavak 7. Pravilnika o polugodišnjem i godišnjem izvještaju o izvršenju proračuna i financijskog plana („Narodne novine“ br.85/23) obveza je proračunskog korisnika da upravljačkom tijelu dostavi na usvajanje prijedlog polugodišnjeg izvještaja o izvršenju financijskog plana za proteklo razdoblje, do 31.srpnja tekuće proračunske godine, nakon čega se dostavlja nadležnom upravnom tijelu.

Temeljem odredbi članka 23. točka 7. Statuta Centra za rehabilitaciju „Fortica“ Kraljevica Upravno vijeće Centra donosi izvještaj o izvršenju financijskog plana.

I. UVOD
Polugodišnji izvještaj o izvršenju financijskog plana proračunskog korisnika sadrži opći i posebni dio, obrazloženje i posebne izvještaje.
	Prihodi i primici, rashodi i izdaci u polugodišnjem izvještaju o izvršenju financijskog plana iskazuju se prema proračunskim klasifikacijama.
Opći dio polugodišnjeg izvještaja o izvršenju financijskog plana proračunskog korisnika sadrži:
· sažetak Računa prihoda i rashoda i Računa financiranja
· Račun prihoda i rashoda i 
· Račun financiranja.

Račun prihoda i rashoda proračunskog korisnika sastoji se od prihoda i rashoda iskazanih prema izvorima financiranja i ekonomskoj klasifikaciji i izvještaja o rashodima prema funkcijskoj klasifikaciji.
Opći dio polugodišnjeg izvještaja o izvršenju financijskog plana može sadržavati preneseni višak ili preneseni manjak prihoda nad rashodima.
	Posebni dio polugodišnjeg izvještaja o izvršenju financijskog plana proračunskog korisnika sadrži izvršenje rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.
	Obrazloženje polugodišnjeg izvještaja o izvršenju financijskog plana proračunskog korisnika sastoji se od obrazloženja općeg dijela i obrazloženja posebnog dijela izvještaja o izvršenju financijskog plana.
	Obrazloženje općeg dijela izvještaja o izvršenju financijskog plana proračunskog korisnika sadrži:
· Obrazloženje ostvarenja prihoda i rashoda, primitaka i izdataka
· Obrazloženje prenesenog manjka odnosno viška financijskog plana.

Obrazloženje posebnog dijela izvještaja o izvršenju financijskog plana sadrži obrazloženje izvršenja aktivnosti i projekata iz posebnog dijela financijskog plana s ciljevima koji su ostvareni provedbom programa i pokazateljima uspješnosti realizacije tih ciljeva.
Posebni izvještaj u polugodišnjem izvještaju o izvršenju financijskog plana proračunskog korisnika je izvještaj o zaduživanju na domaćem i stranom tržištu novca i kapitala, izvještaj o danim zajmovima i potraživanjima po danim zajmovima, izvještaj o stanju potraživanja i dospjelih obveza te o stanju potencijalnih obveza po osnovi sudskih sporova.
Financiranje rashoda Centra za rehabilitaciju „Fortica“ Kraljevica za 2026.godinu planirano je sljedećim financijsko-planskim dokumentima:
· Financijskim planom Centra za rehabilitaciju „Fortica“ Kraljevica za 2026.godinu i projekcijama za 2027.i 2028.godinu kojim je visina rashoda za 2026.godinu utvrđena u iznosu 2.851.208,77 EUR.















































II. [bookmark: _Hlk140841696]OBRAZLOŽENJE OPĆEG DIJELA IZVRŠENJA FINANCIJSKOG PLANA

Polugodišnjim izvještajem o izvršenju financijskog plana Centra za rehabilitaciju „Fortica“ Kraljevica za 2026.godinu utvrđuje se višak prihoda nad rashodima tekućeg razdoblja u iznosu od 54.327,95 EUR, a obzirom na preneseni višak iz prethodnih godina ukupni rezultat je višak prihoda nad rashodima u iznosu od 1.793.507,53 EUR.
	 Prihod poslovanja ostvaren je u iznosu od 624.229,41 EUR što je u odnosu na prošlogodišnje financijsko razdoblje za 2,23 % više, odnosno 51,77% godišnjeg plana.
Razlog većih prihoda poslovanja u odnosu na prošlu godinu je realizirano povećanje ugovorene cijene smještaja s nadležnim Ministarstvom iako je uslugu stalnog smještaja koristio manji broj korisnika nego prethodne godine. 
Prihodi poslovanja odnose se na: 
· pomoći ostvarene u iznosu od 332.488,65 EUR ili 57,72 % planiranog. Iskazani iznos odnosi se na tekuću pomoć proračuna koji nam nije nadležan tj. ostvarili smo prihode po osnovi Ugovora o pružanju socijalnih usluga s MRMSOSP po kojem nam je u 2026.godini povećana ugovorena cijena smještaja (cijena je od 01.04.2026.godine povećana za 250,000 EUR mjesečno po korisniku).  Također, ostvarili smo financijsku podršku Ministarstva za ublažavanje utjecaja porasta cijena energenta. 
· prihode od imovine- prihodi od kamata na oročena sredstva i depozite po viđenju u iznosu od 92,24 EUR,
· prihode od pruženih usluga (iznajmljivanje prostora i refundacije režijskih troškova za aparat za kavu) i donacija u iznosu od 975,04 EUR ili 4,88 % planiranog,
· prihode po posebnim propisima u iznosu od 17.760,15 EUR ili 45,54 % planiranog.
Navedeni prihodi odnose se na naplatu participacije u cijeni smještaja za pruženu socijalnu uslugu od roditelja/skrbnika i od mirovina, naknadu za osobne potrebe korisnika i prihode od refundacije štete od strane osiguravajućeg društva, a u odnosu na prethodnu godinu su manji za 13,41 % iz razloga što su manji prihodi od mirovina korisnika.
· prihode iz nadležnog proračuna u iznosu od 272.620,59 EUR ili 47,86 % planiranog, a odnose se na sredstva iz Proračuna Primorsko-goranske županije za sufinanciranje djelatnosti te su u odnosu na prošlogodišnje razdoblje na približno istoj razini, manja za samo 0,5%. 
· ostale prihode u iznosu od 292,74 EUR koje se odnose na refundaciju troškova prethodnog pregleda za radnike kod zapošljavanja.

Ukupni rashodi poslovanja realizirani su u iznosu 568.339,26 EUR što je u odnosu na prošlo financijsko razdoblje 7,59 % manje, a rashodi se odnose na: 
· rashode za zaposlene koji iznose 439.473,00 EUR ili 45,17% planiranog i u odnosu na prošlo  financijsko razdoblje su za 9,06% manji (ovi rashodi su smanjeni radi manjeg broja zaposlenih temeljem sati rada u odnosu na razdoblje prethodne godine zbog upražnjenih radnih mjesta čije popunjavanje je otežano uslijed deficitarnosti na tržištu rada /medicinske sestre, njegovateljice/ te dugotrajnih bolovanja i porodiljnih dopusta radnika za koje se nisu uspjele pronaći zamjene)
· materijalne rashode koji iznose 120.372,49 EUR što je 44,25% planiranog, a u odnosu na prošlo financijsko razdoblje 1,40% manje. Unutar materijalnih rashoda u odnosu na prethodnu godinu smanjile su se naknade troškova zaposlenima (na stavci službenih putovanja te stručnog usavršavanje zaposlenika) i rashodi za materijal  i energiju (na stavci energije manji su rashodi za benzin i lož ulje, izvršena je manja nabava materijala za potrebe tekućeg održavanja objekta, a manji su i rashodi sitnog inventara nabavljenog za potrebe redovnog poslovanja). Rashodi za usluge su porasli u odnosu na prethodnu godinu. Unutar rashoda za usluge  porasli su rashodi  za usluge tekućeg i investicijskog održavanja (izvršeni radovi zamjene stolarije na objektu i popravak i servis službenih automobila), usluge promidžbe i informiranja (objava natječaja za radna mjesta), komunalne usluge, zdravstvene usluge (veći rashodi za laboratorijske usluge ispitivanja kakvoće vode), računalne usluge (povećanja naknada za korištenje računovodstvenih programa po ugovorima) i ostale usluge ( zbog naknade agenciji za posredovanje pri zapošljavanju stranih radnika). S druge strane, smanjenje bilježe rashodi za usluge telefona, pošte i prijevoza (manji rashodi poštarine, a također nije bilo rashoda za izvršenu uslugu prijevoza kao prethodne godine) i rashodi za intelektualne usluge (manji rashodi po ugovorima o poslovnoj suradnji sa konzilijarnim liječnicima i za pretplatu za stručnu podršku u proračunskom računovodstvu). Od ostalih nespomenutih rashoda poslovanja porasle su premije osiguranja  za vozila i imovinu u promatranom razdoblju, zatim naknade članovima Upravnog vijeća (veći broj održanih sjednica) te rashodi za pristojbe i naknade zbog povećanja iznosa za plaćanja naknade zbog nezapošljavanja osoba s invaliditetom, dok su se ostali nespomenuti rashodi smanjili.
· financijske rashode koji iznose 65,78 EUR ili 8,22 % planiranog, a manji su nego prethodne godine zbog prelaska Centra na poslovanje preko jedinstvenog računa proračuna u 2026.godini.
· naknade građanima iznose 8.427,99 EUR ili 49,58% planiranog što je 11,01% manje u odnosu na prošlo financijsko razdoblje, a odnose se na isplate naknada za osobne potrebe korisnika (džeparce).
Rashodi za nabavu nefinancijske imovine ostvareni su u iznosu od 1.562,20 EUR ili  0,10 % planiranog, a odnose se na nabavljeni krevet, pisaći stol i ladičare.
Stanje novčanih sredstava na žiro računu i u blagajni na dan 01.01.2026.godine iznosilo je 1.843.598,97 EUR, a na dan 30.06.2026. godine 113,53 EUR.
Stanje novčanih sredstava na dan 30.06.2026. u odnosu na 01.01.2026. značajno odstupa iz razloga što je Centar prešao na poslovanje putem jedinstvenog računa proračuna te je izvršio prijenos novčanih sredstava na račun Primorsko-goranske županije i zatvorio svoj poslovni račun kod banke u prvom kvartalu ove godine. Iskazana novčana sredstva na 30.06.2026.godine odnose se na novčana sredstva u blagajni.







III. OBRAZLOŽENJE POSEBNOG DIJELA IZVRŠENJA FINANCIJSKOG PLANA

SAŽETAK DJELOKRUGA RADA:

Sukladno čl. 7 djelatnost Centra je pružanje socijalnih usluga djeci s teškoćama u razvoju  i odraslim osobama s invaliditetom - tjelesnim, intelektualnim ili osjetilnim oštećenjem, te intelektualnim i mentalnim oštećenjem.
	Socijalne usluge iz stavka 1. ovoga članka jesu:
1. smještaj,
2. boravak, 
3. pomoći u kući,
4. organizirano stanovanje, 
5. psihosocijalna podrška i
6. rana  razvojna podrška,
u opsegu i intenzitetu određenim posebnim propisom.
	
Sukladno članku 8. Statuta osim pružanja socijalnih usluga iz članka 7. ovoga Statuta, Centar može pružati usluge smještaja i pripreme i posluživanja hrane i pića, sukladno posebnom propisu, provoditi posebne programe izvaninstitucijske skrbi s ciljem pružanja pomoći i podrške djeci s teškoćama u razvoju i osobama s invaliditetom, te obavljati i druge djelatnosti koje služe obavljanju djelatnosti upisanih u sudski registar, ako se one u manjem opsegu ili uobičajeno obavljaju uz te djelatnosti.

ORGANIZACIJSKA STRUKTURA:
    Upravno vijeće
    Voditelj odjela

Odjel njege i brige o  zdravlju

Odjel rehabilitacije i terapije
Računovodstveno-administrativni poslovi, poslovi pripreme obroka i ostali pomoćno-tehnički poslovi obavljaju se pod neposrednim rukovođenjem ravnatelja
          Osnivač Ustanove je Primorsko-goranska županija.
    Ravnateljica




IZVRŠENJE FINANCIJSKOG PLANA ZA 2026. GODINU:

	R.br.
	Naziv programa
	FINANCIJSKI PLAN 2026.
	IZVRŠENJE     1.-6.2026.
	INDEKS

	1.
	SOCIJALNA SKRB:

-A 101205 Administracija i upravljanje
	


1.262.800,00
	


568.339,26
	


45,01

	2.
	UNAPRJEĐENJE SOCIJALNE SKRBI:

-K101313 Zanavljane opreme, uređaja i prijevoznih sredstava

-K101316 Projekt novog objekta Centra za rehabilitaciju „Fortica“ Kraljevica
	

28.000,00


1.560.408,77
	

1.562,20


0,00
	

5,58


-

	
	Ukupno:
	2.851.208,77
	569.901,46
	19,99






NAZIV PROGRAMA:	 SOCIJALNA SKRB
A Administracija i upravljanje

POSEBNI CILJ : 5.2. Visok socijalni standard i dostojanstveno starenje
MJERA: 5.2.2. Podizanje infrastrukturnog kapaciteta te poboljšanje kvalitete usluga institucija na području socijalne skrbi

OBRAZLOŽENJE IZVRŠENJA PROGRAMA 
Aktivnost Administracija i upravljanje realizirana je u iznosu od 568.339,26 EUR što je 45,01% planiranog. Najveći dio realiziran je iz županijskih sredstava (porezni i ostali prihodi) te iz izvora financiranja – pomoći (ugovorena cijena koju za socijalnu uslugu smještaja plaća Ministarstvo rada, mirovinskog sustava, obitelji i socijalne politike), a odnose se na plaće zaposlenih i materijalne rashode te manjim dijelom na financijske rashode. 
U okviru djelatnosti pružaju se socijalne usluge djeci s teškoćama u razvoju  i odraslim osobama s invaliditetom - tjelesnim, intelektualnim ili osjetilnim oštećenjem, te intelektualnim i mentalnim oštećenjem. Centar osigurava svojim korisnicima smještaj, prehranu, njegu i brigu o zdravlju, rehabilitaciju te organizirano provođenje slobodnog vremena. Također, vodi se briga o obrazovanju, timskom pristupu, aktivnostima i mogućnosti izbora prema interesima.
Ciljevi djelatnosti su održavanje i razvijanje socijalizacije; održavanje već usvojenih navika, sadržaja, vještina, znanja; učenje novih navika sadržaja vještina, znanja; sa različitim aktivnostima održati psihofizičke sposobnosti; održati samostalnost u najvećoj mogućoj mjeri i različitosti koje osiguravaju kvalitetu življenja.
Osim zaposlenika na poslovima u direktnom radu s korisnicima usluge smještaja obavljaju se i sljedeći poslovi: socijalni i savjetodavni rad s roditeljima/skrbnicima, prehrana, održavanje čistoće prostora i pranja rublja, obavljanje tehničkih poslova (održavanje opreme i postrojenja, popravci) i prijevoza, nabava i financijsko-računovodstveni poslovi.
Na dan 30.06.2026.g. u Centru je bio smješten 41 korisnik te su svi koristili uslugu dugotrajnog smještaja. U veljači 2025.g. donesena je nova licenca za pružanje socijalnih usluga kojom je propisano da se usluga smještaja u Centru može pružiti za kapacitet od 39 korisnika. Slijedom navedenog, sklopljen je i aneks ugovora s nadležnim Ministarstvom kojim je predviđeno financiranje smještaja za 39 korisnika od 01.07.2025.godine te je postavljen rok za premještaj prekobrojnih korisnika. Usprkos nastojanjima još se nije uspio realizirati premještaj svih prekobrojnih korisnika zbog manjka kapaciteta u drugim ustanovama socijalne skrbi gdje se nalaze na listama čekanja.

Korisnici su vrlo kompleksni sa aspekta njege i brige o zdravlju.  Nesuradljivost korisnika  je uobičajena zbog mentalnih poteškoća. Uz svoje osnovno stanje, korisnici imaju značajan  broj teških zdravstvenih problema i ostalih poteškoća poput epilepsije, vrlo otežanog disanja, nesuradljivosti u postupcima i slično. Velika većina korisnika je nepokretna ili polupokretna, sa kontrakturama i u potpunosti ovisni o drugoj osobi (36 korisnika) s aspekta potrebe za njegom i hranjenjem, dok je 5 korisnika pokretno, ali također ovisno o pomoći druge osobe. Niti jedan korisnik nije samostalan.

U razdoblju 01.01.-30.06.2026.godine zaprimljeno je 57 novih zahtjeva za smještaj, od čega je prihvaćeno devet zahtjeva koji su stavljeni na Listu čekanja. U ovom razdoblju nije realiziran niti jedan novi smještaj.
Rad radnog terapeuta se bazirao na osnovnim načelima struke, a prema planu i programu rada s ciljem poticanja samostalnosti u aktivnostima dnevnog života, vježbama za psihomotorni i socioemocionalni razvoj te funkcionalnom učenju. Tijekom perioda  od siječnja do lipnja 2026. godine organizirane su raznovrsne aktivnosti: od različitih likovno-kreativnih radionica do zajedničkih zabavnih aktivnosti  slušanja  klasične ili zabavne muzike, čitanja slikovnica, ponavljanja brojalica i učenja novih, korištenja raznih didaktičkih igračaka, bojanja drvenim bojicama ili flomasterima, sudjelovanja na rođendanskim slavljima korisnika, boravka na otvorenom tijekom sunčanih dana, uz individualne, ili grupne šetnje uz more. Tijekom šestomjesečnog rada obilježeni su važni datumi: Valentinovo, maškare,  praznik 8.mart, blagdan Uskrs, Majčin dan. U radu s korisnicima se uglavnom koristi grupni rad, ali se posebna pažnja poklanja i individualnom radu kada god je to moguće. 
Edukacija djelatnika u razdoblju siječanj-lipanj 2026.godine obuhvatila je sudjelovanje radnice na kongresu fizioterapeuta.
Pokazatelj uspješnosti provedbe programa je zadovoljstvo kvalitetom pružene usluge korisnicima stalnog smještaja Centra ispitivanjem razine zadovoljstva korisnika i roditelja/skrbnika odnosno rodbine korisnika pruženom uslugom putem provedbe ankete u okviru E-Qalina. Unesena ostvarena vrijednost-ocjena ukupnog zadovoljstva rodbine je rezultat dobiven provedbom zadnje ankete.
Također, povećanje broja aktivnosti kojima se korisnici uključuju u život lokalne zajednice je još jedan pokazatelj uspješnosti s ciljem provedbe integracije i socijalizacije korisnika Centra kao i senzibiliziranje ljudi u lokalnoj zajednici naspram osoba sa mentalnim i tjelesnim oštećenjem. Tijekom polugodišta realizirane su četiri aktivnosti vezane uz povezivanje s okolinom- lokalnom zajednicom:
„Moji prijatelji s Fortice“ (suradnja s OŠ „Kraljevica“ i Centrom za odgoj i obrazovanje Rijeka), provedba terapije sa psom (Ambasadorji nasmeha), suradnja s udrugom „Za bolji svijet“ i organizacija rada s volonterima.

POKAZATELJI USPJEŠNOSTI:
	Pokazatelj uspješnosti
	Definicija
	Jedinica
	Polazna vrijednost
	Ciljana vrijednost 2026.
	Ostvarena vrijednost    1.-6.2026.

	Zadovoljstvo kvalitetom pružene usluge korisnicima stalnog smještaja Centra
	Ispitivanje razine zadovoljstva roditelja/skrbnika korisnika pruženom uslugom putem provedbe ankete
	Prosječna ocjena zadovoljstva roditelja/  skrbnika
	4,78
	4,78
	4,78

	Povećanje broja aktivnosti kojima se korisnici uključuju u život lokalne zajednice
	Integracija i socijalizacija korisnika Centra kao i senzibiliziranje ljudi u lokalnoj zajednici naspram osoba sa mentalnim i tjelesnim oštećenjem
	Broj aktivnosti
	5

	6
	4





NAZIV PROGRAMA: UNAPRJEĐENJE SOCIJALNE SKRBI 

K Zanavljanje opreme, uređaja i prijevoznih sredstava


POSEBNI CILJ : 5.2. Visok socijalni standard i dostojanstveno starenje

MJERA: 5.2.2. Podizanje infrastrukturnog kapaciteta te poboljšanje kvalitete usluga institucija na području socijalne skrbi


OBRAZLOŽENJE IZVRŠENJA PROGRAMA

Program Unaprjeđenje socijalne skrbi odnosno zanavljanje opreme, uređaja i prijevoznih sredstava  realizirano je u iznosu od 1.562,20 EUR što je 5,58% planiranog.

U sklopu ovog programa nabavljen je novi namještaj (krevet, pisaći stol i ladičari), a radi poboljšanja uvjeta boravka i poslovanja u Ustanovi.  Nabava je realizirana iz vlastitih prihoda.
Planom je predviđena i nabava vertikalno podizne platforme za što su sredstva osigurana iz županijskog proračuna, a realizacija nabave iste predviđena je u drugoj polovici godine.


POKAZATELJI USPJEŠNOSTI: 

	Pokazatelj uspješnosti
	Definicija
	Jedinica
	Polazna vrijednost
	Ciljana vrijednost 2026.
	Ostvarena vrijednost 1.-.6.2026.

	Realizacija nabave opreme i uređaja
	Poboljšanje uvjeta u Ustanovi kontinuiranim ulaganjem u nabavu nove opreme i uređaja
	Postotak izvršenja planirane nabave opreme i uređaja
	0
	100%
	5,58%



NAZIV PROGRAMA: UNAPRJEĐENJE SOCIJALNE SKRBI 

K Projekt novog objekta Centra za rehabilitaciju „Fortica“ Kraljevica


POSEBNI CILJ : 5.2. Visok socijalni standard i dostojanstveno starenje

MJERA: 5.2.2. Podizanje infrastrukturnog kapaciteta te poboljšanje kvalitete usluga institucija na području socijalne skrbi


OBRAZLOŽENJE IZVRŠENJA PROGRAMA

Kod programa Unaprjeđenje socijalne skrbi odnosno projekta novog objekta Centra za rehabilitaciju „Fortica“ Kraljevica  u razdoblju siječanj-lipanj 2026.godine nije bilo realizacije, s obzirom da se radi o kompleksnom projektu čija provedba traje duži vremenski period. 

Izvornim financijskim planom za 2026.godinu, iz prenesenog viška prihoda ostvarenog od prodaje nekretnina u vlasništvu Centra, predviđeno je ulaganje navedenih sredstava u kupnju zemljišta za potrebe izgradnje novog objekta Centra.

U toku prvog polugodišta 2026.godine predložena je izmjena navedenog projekta na način da se raspoloživa sredstva umjesto za nabavu zemljišta upotrijebe za adaptaciju već postojećeg objekta čiji bi se prostor u potpunosti prilagodio potrebama i zahtjevima osoba s invaliditetom s višestrukim oštećenjima odnosno pružanju većeg opsega socijalnih usluga iz djelatnosti Centra.   



POKAZATELJI USPJEŠNOSTI: 

	Pokazatelj uspješnosti
	Definicija
	Jedinica
	Polazna vrijednost
	Ciljana vrijednost 2026.
	Ostvarena vrijednost 1.-.6.2026.

	Ostvarenje plana investicijskog ulaganja
	Investicijsko ulaganje u kupnju zemljišta radi stvaranja preduvjeta za izgradnju novog objekta Centra
	Postotak realizacije projekta
	0
	100%
	0%

















IV. POSEBNI IZVJEŠTAJI U POLUGODIŠNJEM IZVJEŠTAJU O IZVRŠENJU FINANCIJSKOG PLANA  


Izvještaj o zaduživanju na domaćem i stranom tržištu novca i kapitala-u 2026.godini nije bilo zaduživanja niti je zaduživanje planirano te je stanje obveza za kredite i zajmove na dan 01.01. i 30.06.2026.godine 0,00 EUR.
Izvještaj o danim zajmovima i potraživanjima po danim zajmovima- u toku 2026.godine nisu dani zajmovi niti imamo potraživanja po danim zajmovima.
Izvještaj o stanju potraživanja i dospjelih obveza te stanju potencijalnih obveza po osnovi sudskih sporova:
1) Stanje nenaplaćenih potraživanja za prihode poslovanja na dan 30.06.2026.godine iznosi ukupno 62.287,52 EUR, a odnosi se na potraživanje od nadležnog Ministarstva po izdanim računima za smještaj i naknadu za osobne potrebe korisnika za mjesec lipanj, zatim potraživanje od roditelja korisnika za participaciju u cijeni smještaja, potraživanje za mirovinu korisnika kojom sudjeluju u cijeni smještaja, potraživanje za zakupninu za prostor dan u zakup i potraživanje za refundaciju režijskih troškova za postavljeni aparat za kavu.
2) Ukupne obveze na dan 30.06.2026.godine iznose 95.538,59 EUR od čega nepodmirene dospjele obveze po primljenim računima iznose 246,00 EUR čije prekoračenje se kreće unutar razdoblja 1-60 dana.
3) U razdoblju siječanj-lipanj 2026. nema evidentiranih potencijalnih obveza po osnovi sudskih sporova.
